

DĖL PANEVĖŽIO RAJONO SAVIVALDYBĖS PSICHOLOGINIŲ KRIZIŲ VALDYMO GRUPĖS SUDARYMO IR JOS VEIKLOS REGLAMENTO PATVIRTINIMO

2026 m. rugpjūčio 27 d. Nr. T2
Panevėžys

Vadovaudamasi Lietuvos Respublikos vietos savivaldos įstatymo 15 straipsnio 2 dalies 4 punktu ir 16 straipsnio 1 dalimi, Panevėžio rajono savivaldybės taryba  n u s p r e n d ž i a:
1. Sudaryti Panevėžio rajono savivaldybės psichologinių krizių valdymo grupę:
Rimantas Pranys – Savivaldybės vicemeras (grupės vadovas);
Algirdas Kęstutis Rimkus – Panevėžio rajono savivaldybės administracijos Švietimo, kultūros ir sporto skyriaus vedėjas (grupės vadovo pavaduotojas);
Danguolė Ališauskienė – Panevėžio rajono savivaldybės administracijos Socialinės paramos skyriaus tarpinstitucinio bendradarbiavimo koordinatorė (vyriausioji specialistė);
Birutė Garuckienė – VšĮ Panevėžio rajono savivaldybės poliklinikos Psichikos sveikatos centro socialinė darbuotoja;
Ričardas Krikščiūnas – Panevėžio apskrities vyriausiojo policijos komisariato Panevėžio miesto ir rajono policijos komisariato Reagavimo skyriaus viršininkas;
Liudmila Nikolajeva – Panevėžio rajono savivaldybės pedagoginės psichologinės tarnybos psichologė;
 Inga Mackelienė – Panevėžio rajono savivaldybės visuomenės sveikatos biuro direktorė;
Rūta Ramoškienė – Greitosios medicinos pagalbos tarnybos Panevėžio filialo direktorė;
Virginija Savickienė – Panevėžio rajono savivaldybės administracijos Socialinės paramos skyriaus vedėja;
Virginijus Šležas – Panevėžio rajono Paįstrio seniūnijos seniūnas;
Irma Taurienė – VšĮ Panevėžio rajono savivaldybės poliklinikos Psichikos sveikatos centro socialinė darbuotoja;
Renata Valantinienė – Panevėžio rajono savivaldybės administracijos sveikatos reikalų koordinatorė (patarėja);
Lijana Žlibinienė – Socialinių paslaugų centro direktoriaus pavaduotoja socialiniams reikalams.
2. Patvirtinti Panevėžio rajono savivaldybės psichologinių krizių valdymo grupės veiklos reglamentą (pridedama).
3. Pripažinti netekusiu galios Panevėžio rajono savivaldybės tarybos 2019 m. birželio 20 d. sprendimą Nr. T-149 „Dėl Panevėžio rajono savivaldybės psichologinių krizių valdymo grupės sudarymo ir jos veiklos reglamento patvirtinimo“ su visais pakeitimais.

PATVIRTINTA
Panevėžio rajono savivaldybės tarybos
2026 m. rugpjūčio 27 d. sprendimu Nr. T2

PANEVĖŽIO RAJONO SAVIVALDYBĖS PSICHOLOGINIŲ KRIZIŲ VALDYMO GRUPĖS VEIKLOS REGLAMENTAS

I. BENDROSIOS NUOSTATOS

1. Panevėžio rajono savivaldybės psichologinių krizių valdymo grupės veiklos reglamentas (toliau – Reglamentas) reglamentuoja psichologinių krizių valdymą Panevėžio rajono savivaldybėje, psichologinių krizių valdymo grupės sudarymą, jos funkcijas, darbo organizavimą, finansavimą bei institucijų bendradarbiavimą psichologinių krizių valdymo Panevėžio rajono savivaldybėje metu.
2. Reglamente vartojamos sąvokos:
2.1. Psichologinė krizė – netikėtas ir (ar) pavojingas, emociškai sukrečiantis įvykis, sutrikdantis įprastą Panevėžio rajono savivaldybės bendruomenės ar atskirų jos narių (grupių) veiklą; 
2.2. Psichologinės krizės valdymas Panevėžio rajono savivaldybėje – veiksmai, kuriuos atlieka Panevėžio rajono savivaldybės psichologinių krizių valdymo grupė psichologinės krizės metu ir jais siekia įveikti psichologinės krizės sukeltas problemas ir teikti bendruomenei veiksmingą pagalbą.
3. Psichologinių krizių valdymas Panevėžio rajono savivaldybėje organizuojamas vadovaujantis Jungtinių Tautų vaiko teisių konvencija, Lietuvos Respublikos švietimo įstatymu, Lietuvos Respublikos vaiko teisių apsaugos pagrindų įstatymu, Lietuvos Respublikos sveikatos sistemos įstatymu, Lietuvos Respublikos visuomenės sveikatos priežiūros įstatymu, Lietuvos Respublikos Vyriausybės nutarimais, sveikatos apsaugos ministro įsakymais, švietimo, mokslo ir sporto ministro įsakymais, kitais teisės aktais ir šiuo Reglamentu.

II. PSICHOLOGINIŲ KRIZIŲ VALDYMO PANEVĖŽIO RAJONO SAVIVALDYBĖJE ORGANIZAVIMAS

4. Psichologinių krizių valdymą organizuoja ir vykdo nuolat veikianti Panevėžio rajono savivaldybės psichologinių krizių valdymo grupė (toliau – Grupė).
5. Grupės paskirtis – įvykus psichologinei krizei atkurti įprastą bendruomenės veiklą, užtikrinti psichologinės krizės paveiktiems bendruomenės nariams reikiamos pagalbos teikimą ir informuoti apie įvykį.
6. Grupė sudaroma Savivaldybės tarybos sprendimu iš 13 narių. 
[bookmark: _Hlk237423357]7. Psichologinių krizių valdymo paslaugos Panevėžio rajono savivaldybėje organizuojamos ir teikiamos vadovaujantis Lietuvos Respublikos sveikatos apsaugos ministro 
2021 m. gegužės 21 d. įsakymu Nr. V-1163 „Dėl Psichologinių krizių valdymo paslaugų organizavimo tvarkos aprašo patvirtinimo“ patvirtintu Psichologinių krizių valdymo paslaugų organizavimo tvarkos aprašu (toliau – Psichologinių krizių valdymo paslaugų organizavimo tvarkos aprašas):
7.1. Grupė, organizuodama psichologinės krizės valdymą savivaldybėje, bendradarbiauja su Psichologinių krizių valdymo paslaugų organizavimo tvarkos apraše nustatytais subjektais, prireikus inicijuoja ir (ar) koordinuoja jų pagalbos pasitelkimą.
7.2. Kai psichologinės krizės mastas ar pobūdis atitinka Psichologinių krizių valdymo paslaugų organizavimo tvarkos apraše nustatytas sąlygas, Grupė organizuoja bendradarbiavimą su mobiliąja psichologinių krizių įveikimo komanda ir kitais šiame Apraše nustatytais paslaugų teikėjais.
7.3. Grupės veikla organizuojama taip, kad būtų užtikrintas savivaldybės institucijų ir įstaigų veiksmų koordinavimas ir jų sąveika su nacionaliniu lygmeniu organizuojamomis psichologinių krizių valdymo paslaugomis.
8. Prireikus psichologinei krizei valdyti Panevėžio rajono savivaldybėje pasitelkiama mobilioji psichologinių krizių įveikimo komanda, teikianti psichologinių krizių valdymo paslaugas Lietuvos Respublikos sveikatos apsaugos ministro nustatyta tvarka:
8.1. Grupė, įvertinusi psichologinės krizės pobūdį, mastą ir paveiktų asmenų ar bendruomenės poreikius, organizuoja bendradarbiavimą su mobiliąja psichologinių krizių įveikimo komanda ir, esant poreikiui, tarpininkauja dėl jos paslaugų pasitelkimo.
8.2. Mobiliosios psichologinių krizių įveikimo komandos teikiamos paslaugos organizuojamos ir teikiamos vadovaujantis Psichologinių krizių valdymo paslaugų organizavimo tvarkos aprašu, patvirtintu Lietuvos Respublikos sveikatos apsaugos ministro 2021 m. gegužės 21 d. įsakymu Nr. V-1163 „Dėl Psichologinių krizių valdymo paslaugų organizavimo tvarkos aprašo patvirtinimo“.
8.3. Grupė bendradarbiauja su mobiliąja psichologinių krizių įveikimo komanda, teikdama informaciją apie psichologinės krizės aplinkybes, paveiktą bendruomenę ir nustatytus pagalbos poreikius, laikydamasi teisės aktuose nustatytų asmens duomenų apsaugos ir konfidencialumo reikalavimų.
9. Įvykus savižudybei, mėginimui nusižudyti arba esant savižudybės grėsmei, Grupė savo veiklą organizuoja bendradarbiaudama su savižudybių prevencijos koordinatoriumi ir vadovaudamasi Lietuvos Respublikos sveikatos apsaugos ministro 2024 m. sausio 12 d. įsakymu 
Nr. V-32 „Dėl Savižudybių prevencijos koordinavimo savivaldybėse tvarkos aprašo patvirtinimo“ bei kitais pagalbos savižudybės grėsmę patiriantiems asmenims teikimą reglamentuojančiais teisės aktais:
9.1. Savižudybių prevencijos koordinatorius, nustatyta tvarka gavęs informaciją apie savižudybę, mėginimą nusižudyti ar savižudybės grėsmę, pagal kompetenciją informuoja ir bendradarbiauja su Grupe, kai įvykis gali turėti poveikį bendruomenei ir (ar) reikalingas koordinuotas psichologinės krizės valdymas.
9.2. Grupė, įvertinusi savižudybės, mėginimo nusižudyti ar savižudybės grėsmės atvejo poveikį bendruomenei, kartu su savižudybių prevencijos koordinatoriumi organizuoja reikalingas psichologinės krizės intervencijos ir postvencijos priemones bei, prireikus, inicijuoja kitų pagalbos teikėjų pasitelkimą.
9.3. Savižudybių prevencijos koordinatorius ir Grupė bendradarbiauja rengiant, įgyvendinant ir atnaujinant savivaldybėje patvirtintą reagavimo į savižudybės grėsmę algoritmą bei kitus su savižudybių prevencija, intervencija ir postvencija susijusius dokumentus pagal kompetenciją.
9.4. Kai savižudybė ar mėginimas nusižudyti paveikia bendruomenę ir kyla psichologinės krizės valdymo poreikis, savižudybių prevencijos koordinatorius gali inicijuoti Grupės posėdį ir (ar) pasiūlyti organizuoti pagalbą savižudybės paveiktiems asmenims.
9.5. Grupė ir savižudybių prevencijos koordinatorius, vykdydami šiame punkte nurodytas funkcijas, užtikrina asmens duomenų apsaugos, konfidencialumo ir kitas teisės aktuose nustatytas informacijos tvarkymo sąlygas.
10. Grupė aktyvuojama, kai įvyksta psichologinė krizė, kuri dėl savo pobūdžio, masto, paveiktų asmenų skaičiaus, įvykio aplinkybių ar galimo poveikio bendruomenei gali sutrikdyti įprastą bendruomenės veiklą ir kuriai valdyti reikalingas koordinuotas savivaldybės institucijų ir (ar) įstaigų veikimas:
10.1. Sprendimą dėl Grupės aktyvavimo priima Grupės vadovas, įvertinęs gautą informaciją apie įvykį ir galimą jo poveikį bendruomenei.
10.2. Grupės vadovas, priimdamas sprendimą dėl Grupės aktyvavimo, atsižvelgia į šiuos kriterijus:
10.2.1. įvykio metu žuvo arba buvo sunkiai sužalotas asmuo;
10.2.2. įvyko savižudybė, mėginimas nusižudyti ar kitas įvykis, galintis turėti reikšmingą poveikį bendruomenei;
10.2.3. įvykis paveikė arba gali paveikti didesnę bendruomenės dalį, įstaigos darbuotojus, mokinius, vaikus ar kitas pažeidžiamas asmenų grupes;
10.2.4. įvykis yra netikėtas, emociškai sukrečiantis arba sukeliantis didelį bendruomenės nesaugumo, nerimo ar kitų stiprių emocinių reakcijų lygį;
10.2.5. įvykiui valdyti būtinas kelių savivaldybės institucijų, įstaigų ar kitų organizacijų koordinuotas veikimas;
10.2.6. nustatoma, kad įprastų institucijų pagalbos ir reagavimo priemonių nepakanka psichologinės krizės padariniams valdyti;
10.2.7. yra poreikis organizuoti psichologinės krizės intervenciją, postvenciją ar pasitelkti mobiliąją psichologinių krizių įveikimo komandą.
10.3. Grupė gali būti aktyvuojama ir tais atvejais, kai nėra visų 9.2 punkte nustatytų kriterijų, tačiau Grupės vadovas, įvertinęs įvykio aplinkybes, nustato, kad koordinuotas psichologinės krizės valdymas yra būtinas.
10.4. Jeigu įvykis gali būti valdomas vienos institucijos ar įstaigos kompetencijos ribose ir nėra nustatomas koordinuoto savivaldybės lygmens psichologinės krizės valdymo poreikis, Grupė neaktyvuojama. Tokiu atveju pagalbą organizuoja kompetentinga institucija ar įstaiga, prireikus bendradarbiaudama su kitais pagalbos teikėjais.
10.5. Grupės vadovas apie priimtą sprendimą dėl Grupės aktyvavimo informuoja Grupės narius ir, atsižvelgdamas į krizės pobūdį, savižudybių prevencijos koordinatorių bei kitus reikalingus pagalbos teikėjus.
10.6. Nesant Grupės vadovo, sprendimą dėl Grupės aktyvavimo priima Grupės vadovo pavaduotojas.
11. Grupei vadovauja (koordinuoja psichologinės krizės įveikimą) Grupės vadovas, nesant Grupės vadovo, jo pareigas atlieka Grupės vadovo pavaduotojas. Posėdžius protokoluoja sekretorius – Panevėžio rajono savivaldybės administracijos direktoriaus paskirtas specialistas, kuris nėra Grupės narys. 
12. Grupės nariai specializuotų mokymų, seminarų metu turi įgyti psichologinės krizės valdymo Panevėžio rajono savivaldybėje kompetencijų ir nuolat tobulinti kvalifikaciją šioje srityje.
13. Grupės vadovas organizuoja Grupės posėdžius. Grupės posėdžiai organizaciniams klausimams (grupės narių funkcijoms paskirstyti, planuoti dalyvauti kvalifikacijos tobulinimo renginiuose, pasidalyti patirtimi ir kita) aptarti organizuojami ne rečiau kaip du kartus per metus.
14. Apie įvykusią psichologinę krizę Panevėžio rajono gyventojas (-ai) gali informuoti policijos komisariato, greitosios medicininės pagalbos skyriaus, ligoninės, švietimo pagalbos tarnybos, priešgaisrinės gelbėjimo tarnybos, Panevėžio apskrities vaiko teisių apsaugos skyriaus, seniūnijos darbuotojus, kurie nedelsiant perduoda informaciją Grupės vadovui.
15. Grupės sprendimai yra įforminami protokolu, kurį pasirašo Grupės vadovas ir sekretorius.
16. Grupės funkcijos psichologinės krizės metu:
16.1. nedelsiant įvertinti psichologinės krizės aplinkybes;
16.2. parengti psichologinės krizės valdymo Panevėžio rajono savivaldybėje planą, kuriame gali būti numatyti veiksmai:
16.2.1. pagal poreikį kreiptis pagalbos į policijos komisariatą, medicinos įstaigas, Panevėžio apskrities vaiko teisių apsaugos skyrių ir kitas institucijas;
16.2.2. parengti informaciją apie psichologinę krizę Panevėžio rajono bendruomenei ir (ar) žiniasklaidai;
16.2.3. įvertinti Panevėžio rajono savivaldybės bendruomenės grupes ar asmenis, kuriems reikalinga psichologinė, socialinė ar kita pagalba, ir ją organizuoti;
16.2.4. konsultuoti Panevėžio rajono savivaldybės bendruomenės narius individualiai ar grupėmis;
16.2.5. konsultuoti įstaigos vadovą, administraciją, kaip informuoti darbuotojus apie psichologinę krizę;
16.2.6. rengti pokalbius su bendruomenėmis;
16.2.7. atlikti kitus reikiamus veiksmus.
16.3. Grupė, įgyvendinusi psichologinės krizės valdymo Panevėžio rajono savivaldybėje plane numatytus veiksmus, ne vėliau kaip po 2 mėnesių įvertina psichologinės krizės valdymo Panevėžio rajono savivaldybėje veiksmų sėkmingumą ir priima reikiamus sprendimus:
16.3.1. koreguoja psichologinės krizės valdymo Panevėžio rajono savivaldybėje veiksmų planą; 
16.3.2. kreipiasi pagalbos į krizių valdymo specialistus;
16.3.3. sustabdo psichologinės krizės valdymo Panevėžio rajono savivaldybėje veiksmus;
16.3.4. numato veiksmus, susijusius su psichologinės krizės postvencija.

III. FINANSAVIMAS

17. Grupės veikla esant reikalui finansuojama: 
17.1. valstybės biudžeto specialiosios tikslinės dotacijos, skiriamos Savivaldybės biudžetui visuomenės sveikatos priežiūros funkcijoms vykdyti, lėšomis;
17.2. Savivaldybės biudžeto lėšomis;
17.3. kitų finansavimo šaltinių lėšomis. 

IV. BAIGIAMOSIOS NUOSTATOS

	        18. Už Grupės priimtų sprendimų objektyvumą ir teisingumą Grupės vadovas ir Grupės nariai atsako Lietuvos Respublikos įstatymų nustatyta tvarka.
19. Konfidencialumas ir asmens duomenų apsauga:
19.1. Grupės veiklos metu gaunama informacija apie krizėje esančius asmenis, jų artimuosius, sveikatos būklę, psichologinę būklę, savižudišką elgesį, bandymus nusižudyti ar kitas jautrias aplinkybes laikoma konfidencialia ir tvarkoma laikantis Lietuvos Respublikos teisės aktų bei Bendrojo duomenų apsaugos reglamento (ES) 2016/679 (toliau – BDAR) reikalavimų.
19.2. Asmens duomenys ir kita konfidenciali informacija Grupės nariams teikiama tik tiek, kiek tai būtina jų funkcijoms ir konkrečiai krizinei situacijai valdyti. Informacija negali būti atskleidžiama asmenims, kurie nėra tiesiogiai susiję su krizės valdymu, išskyrus teisės aktuose nustatytus atvejus;
19.3. Krizės metu perduodant informaciją Grupės nariams ir kitoms pagalbos teikime dalyvaujančioms institucijoms, turi būti užtikrinamas saugus informacijos perdavimo būdas ir perduodamas tik toks informacijos kiekis, kuris yra būtinas konkrečiai funkcijai atlikti.
19.4. Grupės nariai privalo užtikrinti gautos informacijos konfidencialumą ir netinkamai nenaudoti, nekopijuoti, neplatinti ar kitaip neatskleisti informacijos, su kuria susipažino vykdydami Grupės funkcijas.
19.5. Konfidencialumo reikalavimas netaikomas tais atvejais, kai informacijos atskleidimas yra būtinas siekiant apsaugoti asmens ar kitų asmenų gyvybę ir sveikatą arba kai tokios informacijos atskleidimą numato teisės aktai.
19.6. Grupės veiklos dokumentuose, ataskaitose ir kituose viešai prieinamuose dokumentuose neturi būti pateikiami tiesiogiai ar netiesiogiai identifikuojantys asmens duomenys, išskyrus teisės aktuose nustatytus atvejus.
	        20. Grupė sudaroma, keičiama, naikinama bei jos veiklos reglamentas tvirtinamas, keičiamas ir pripažįstamas netekusiu galios Savivaldybės tarybos sprendimu.
_______________________________


PANEVĖŽIO RAJONO SAVIVALDYBĖS ADMINISTRACIJOS 
SVEIKATOS REIKALŲ KOORDINATORĖ (PATARĖJA)

Panevėžio rajono savivaldybės tarybai

SAVIVALDYBĖS TARYBOS SPRENDIMO „DĖL PANEVĖŽIO RAJONO SAVIVALDYBĖS PSICHOLOGINIŲ KRIZIŲ VALDYMO GRUPĖS SUDARYMO IR JOS VEIKLOS REGLAMENTO PATVIRTINIMO“ PROJEKTO AIŠKINAMASIS RAŠTAS 

2026 m. rugpjūčio 12 d.
Panevėžys

1. Sprendimo projekto tikslai ir uždaviniai
Sprendimo projekto tikslas – vadovaujantis Lietuvos Respublikos sveikatos apsaugos ministro 2021 m. gegužės 21 d. įsakymu Nr. V-1163 „Dėl Psichologinių krizių valdymo paslaugų organizavimo tvarkos aprašo patvirtinimo“ patvirtintu Psichologinių krizių valdymo paslaugų organizavimo tvarkos aprašu bei atsižvelgiant į Panevėžio apskrities vyriausiojo policijos komisariato Panevėžio miesto ir rajono policijos komisariato 2026 m. liepos 17 d. raštą Nr. 50-S-4715(1.30E) „Dėl atstovo delegavimo“ bei į Greitosios medicinos pagalbos tarnybos Panevėžio filialo 2026 m. liepos 21 d. raštą Nr. ĮVS-AD3-27 „Dėl atstovo delegavimo“ atnaujinti Panevėžio rajono savivaldybės psichologinių krizių valdymo grupę ir jos veiklos reglamentą.
2. Siūlomos teisinio reguliavimo nuostatos ir laukiami rezultatai
Atsižvelgus į teisės aktų pakeitimus siūloma naujai patvirtinti Panevėžio rajono savivaldybės psichologinių krizių valdymo grupės veiklos reglamentą. Atsižvelgiant į reglamento 
6 punktą, Panevėžio rajono savivaldybės psichologinių krizių valdymo grupė sudaroma iš 13 asmenų, naujai įtraukiant Greitosios medicinos pagalbos tarnybos Panevėžio filialo atstovę bei pakeičiant Panevėžio apskrities vyriausiojo policijos komisariato Panevėžio miesto ir rajono policijos komisariato atstovą. Patvirtinus naują Panevėžio rajono savivaldybės psichologinių krizių valdymo grupę ir jos veiklos reglamentą didelė dalis bendruomenės narių, institucijų atstovų mokės atpažinti krizinę situaciją, žinos, kur nukreipti pagalbos.
3. Lėšų poreikis ir šaltiniai
Sprendimui įgyvendinti lėšos gali būti numatomos Visuomenės sveikatos rėmimo specialiojoje programoje iš savivaldybės biudžeto lėšų.
4. Kiti reikalingi pagrindimai, skaičiavimai ar paaiškinimai
	Nėra.


Sveikatos reikalų koordinatorė (patarėja)			                                Renata Valantinienė

